ଉଚ୍ଚ ମାଧ୍ୟମିକ ଶିକ୍ଷା ପରିଷଦ, ଓଡ଼ିଶା  ସିଏଚଏସଇ  (ଓ) ଭାବେ ସଂକ୍ଷିପ୍ତରେ ଲିଖିତ  ଭାରତର ଓଡ଼ିଶା ରାଜ୍ୟ ସରକାରଙ୍କ ଅଧୀନରେ ଥିବା ସରକାରୀ ଏବଂ ଘରୋଇ ବିଦ୍ୟାଳୟ ଓ କଲେଜ ପାଇଁ ଉଚ୍ଚ ମାଧ୍ୟମିକ  (୧୧ଶ ଓ ୧୨ଶ ଶ୍ରେଣୀ ପାଠ୍ୟକ୍ରମ) ପ୍ରଦାନ କରୁଥିବା ଏକ ଶିକ୍ଷା ବୋର୍ଡ  । ଏହା ଭୁବନେଶ୍ୱରରେ ଅବସ୍ଥିତ । ଇତିହାସ ଓଡ଼ିଶା ଉଚ୍ଚ ମାଧ୍ୟମିକ ଆଇନ, ୧୯୮୨ ଅନୁସାରେ ୧୯୮୨ ମସିହାରେ ଓଡ଼ିଶା ଉଚ୍ଚମାଧ୍ୟମିକ ଶିକ୍ଷା ପରିଷଦ ପ୍ରତିଷ୍ଠା କରାଯାଇଥିଲା । ଏହା ୧୯୮୨ ଅକ୍ଟୋବର ୨୩ ତାରିଖରେ ଓଡ଼ିଶା ରାଜ୍ୟପାଳଙ୍କଦ୍ୱାରା ସ୍ୱୀକାର କରାଯାଇଥିଲା । ଓଡ଼ିଶାରେ ଉଚ୍ଚ ମାଧ୍ୟମିକ ଶିକ୍ଷାର ନିୟନ୍ତ୍ରଣ ଏବଂ ବିକାଶ କରିବା ପାଇଁ ଉଚ୍ଚମାଧ୍ୟମିକ ଶିକ୍ଷା ପରିଷଦ ଗଠନ କରାଯାଇଥିଲା । ଏହାର ପ୍ରାଶାସନିକ କାର୍ଯ୍ୟ ଭୁବନେଶ୍ୱରର ଗୌତମ ନଗରରେ ୧୯୮୨ ସେପ୍ଟେମ୍ବର ୭ରୁ ଏକ ଭଡ଼ାଘରୁ ଆରମ୍ଭ ହୋଇଥିଲା । କିଛି ବର୍ଷ ପରେ ପରିଷଦ ଭୁବନେଶ୍ୱରର ସାମନ୍ତପୁରଠାରେ ନିଜର ପ୍ରାଶାସନିକ କୋଠା ନିର୍ମାଣ କଲା ଏବଂ ୧୯୯୬ ଜାନୁଆରୀ ୨ତାରିଖରୁ ନିଜ ଭିତ୍ତିଭୂମିରେ କାର୍ଯ୍ୟ କରିବା ଆରମ୍ଭ କଲା । କ୍ୟାମ୍ପସର ନୂଆ ନାମକୁ ପ୍ରଜ୍ଞାପୀଠ ନାମରେ ନାମିତ କରାଯାଉଛି ।